[Foto’s] Fotograaf vang baba se laaste oomblikke met gesin vasFoto: Lindsey Brown Photography Lyndsay en Matthew Brentlinger van Ohio in die VSA het jare lank gesukkel om swanger te raak, en toe hulle hoor dat hulle ŉ tweeling gaan hê, was dit dubbel die vreugde. Tydens die 23ste week van die swangerskap het die dokter ŉ hartkwaal by een van die babas gediagnoseer en Lyndsay en Matthew het die aaklige nuus ontvang dat hul seuntjie, William, dood by geboorte sal wees. “Die linkerdeel van sy hart het nie gefunksioneer nie,” het Lyndsay aan ŉ televisienetwerk in Houston gesê. Lyndsay het in Desember 2016 lewe geskenk aan William en dogtertjie Reagan en dit was vir dié gesin ŉ wonderwerk om te sien dat William nog lewe. Albei babas is saam met hul ouers huis toe in Toledo, hoewel Lyndsay en Matthew geweet het dat William nie lank sal lewe nie. Om William se laaste kosbare oomblikke saam met sy gesin te verewig, het ŉ familievriend die fotograaf, Lindsey Brown, genader. “Dit was slegs ŉ paar dae voor Kersfees, maar weens die omstandighede het ek ingestem,” het Lindsey in ŉ onderhoud aan CNN gesê. “Die tweetjies was perfek. William was so wakker gewees – dit het gelyk of hy alles wou inneem, terwyl sy sussie net heeltyd geslaap het. Dit het my hart gebreek – William het vir my gestaar terwyl ek hom afgeneem het,” het dié fotograaf gesê. Klein William is 11 dae ná sy geboorte oorlede. “Dit was die beste 11 dae van my lewe,” het pa Matthew gesê. Lees die volledige berig hier.